khistorydata/jeongjo-sjw-relations huggingface dataset:
정조 20년
知義禁李祖源疏曰伏以臣卽接吏曹名帖以臣爲毓祥宮秋享大祭亞獻官矣其在駿奔之義何敢言私而顧今賤疾屢朔沈淹摠管除拜尙未出肅金吾議讞久未參坐落席涔涔藥餌爲命以此病狀束帶將事萬無其望玆不得不疾聲呼籲於天地父母之前伏乞聖慈特許曲諒劃卽變通仍治臣瀆擾之罪以肅朝綱千萬幸甚臣無任云云答曰省疏具悉疏辭許令該曹付標
정조 20년
安州牧使兪漢寧疏曰伏以臣十年廢枳杜門跧伏身世殆同於江湖之鳬雁自甘爲聖世之棄物淸塗華貫夫豈夢想之攸到忽於年前有隕自天獲蒙聖上拂拭之恩彯纓結綬出入近密之列四年于玆矣每登筵席語及先故曲加恩庇生疎譾劣觸處生疣醜拙畢露而指導之敎諭之殆若慈父之於迷子臣感激洪造不覺涕淚之無從欲報之德河海莫量區區所自期者惟以竭蹶奔走夷險燥濕不計死生爲一半分塵刹之報矣春間筵奏亶出憂愛而辭未達意至有西州特補之命臣倉黃辭陛卽日登程倍道赴任至今追思惶汗浹背凡爲邑弊民瘼之不可不釐革者次第爬櫛必欲蘇救夙夜殫誠忘寢與食蓋安之爲邑處於西門要衝之地自古稱以直路大站冠蓋相望於道路廚傳絡繹於往來百弊蝟集莫可收拾至於各庫財力蕩然罄竭徒擁虛簿猝難振刷目下支放東貸西補官無藉賴雖以還政一事言之臣莅任後逐蒼躬自反閱則昨冬所捧大小米以單租代捧而其中三千石零都是虛殼欲爲還分於民人等處則民人等千百爲群盈庭呼訴皆不願受實難自官勒分毋論民捧與吏弄大小米以單租代捧而所謂單租三千石零虛殼事極驚心臣按簿一一査出則大半是監色輩舞弄之致其中一千石零雖已還給監色輩而虛殼二千石零實無擅自區處之道臣意則一竝入於停退條隨其年豐以爲分數計捧之地似涉便宜大抵本州民小穀多爲一邑之痼弊其來久矣本官應分米條大小米八千石及兵營盡分條大小米五萬石合五萬八千石願受民戶則不過四千餘戶而一戶所受米多至數十石少不下十餘石秋捧時吏校輩藉其官令出村檢督及至歲末奪取衣服器皿甚至於拔出釜鼎鞭扑狼藉愁怨之聲不絶於道路民人輩雖欲奠接其勢末由流亡散四者無歲無之若此不已則不出數年村閭盡爲空虛而後已臣愚以爲毋論兵營本府應分盡分條限二萬石移轉道內穀少邑則爲安民一分保存之道伏願聖上亟下臣疏於廟堂以爲從長稟處之地焉臣無任云云省疏具悉疏辭令廟堂稟處
정조 20년
校理朴載淳疏曰伏以爲人臣而受國家不世之恩者歷數近古無如臣今日者矣先祖臣誾文章名節百世可傳顧後承零替旣未能闡揚先業而江山文藻一任其殘觖何幸聖念慨然興感於時移事往數百年之後遂將化蠹之篇深藏銅龍之篋廣考祕乘裒輯成帙弁以雲漢之章垂以華衮之褒有若隔世不絶之響被之勻天之廣樂將與穹壤相終始永作詞垣之羽葆則不惟一二孱孫聚首瞻天攢手銜恩而已先祖不沬之靈亦將感泣於泉臺之下矣仍伏念臣以寒門賤品晩忝科第自顧才具不足以需當世文識不足以備顧問臺閣通藉湖嶺分符揣厥本分亦云過矣西邑移除之命已是格外之恩注而天語諄諄必欲是集之亟成臣受任以來事力裕如剞劂順成所謂城社之分憂不過爲家門之私計至於擧弊察瘼布宣朝廷之德化則其效蔑蔑夙夜震竦惟譴何是俟乃者千萬夢想之外特以臣爲弘文館修撰而召臣今又荐除校理天牌儼臨臣初聞戰掉駭汗浹背繼以涕淚之被面也大凡聖朝曠絶之殊數或出於伊人意望之外而若其所以得之者亦皆有所以焉或以問學之可取也或以功能之可用也至於臣則於斯數者初非擬議而備數者耳平日從事不過章句佔畢之間而犬馬之齒蒲柳之質隨以衰朽數年臺地旣蔑涓埃之報三度郡縣且無治績之效而特以臣爲先祖之孫前後曠世之澤偏被於無一可取之身臣跼地蹐天若夢非眞不知所以措躬也且況玉署之任朝家制置之意其愼且重果何如哉地分則近密也職責則論思也苟非學術文華能董九流而著一代則不可與論於是職而臣之底蘊畢陳於前矣今若貪戀聖眷冒據逾分不獨臣之忸心而靦顔明而公論不可誣幽而鬼責不可逭福過則災器溢則顚理所必然將以何辭歸報於臣先祖感激之靈也哉伏願聖明察臣自知之明亟收見叨之銜使之展力於百執事之末則一息未泯之前惟當筋力從事鞠瘁罔恤庶或爲塵之報焉臣之今日之章只是頌恩鳴謝揣分丐免則何敢自處以言事之列而其奈頂踵毛髮罔非作成於造化肺腑心肝今已盡輸於聖明若有懷不達含默自固則臣實死罪臣謹按先祖遺稿御製序文曰於詩可以考樂大哉王言一哉王心臣百回莊誦激感于中夫禮樂如輪翼不可以偏廢也故禮之用和爲貴而所以與天地同其和者卽樂也奮至德之光動四氣之和淸明象天廣大象地終始象四時周還象風雨移風易俗天下皆寧是樂之敎而卽禮之和也是故虞庭敎胄之任必命典樂之夔而成均大司成之職昉於周禮之春官則殿下以詩本於樂旣弁臣先祖之書而又以林放問禮結之以爲相須之資此豈非淵衷有慨於近俗而然耶夫所謂近俗者蔽一言曰無禮也自數十年以來賤妨貴少凌長平居燕處旣無家人之禮公會稠座專乏朝士之儀科頭跣足反效王氏之子弟俚語悖談有愧康成之婢僕視經學爲弁髦趨財色如耕作以之文風日移於噍殺而莫之挽回則宜殿下慨聖化之未敷痛初心之莫徯有此致意於言外之旨矣臣竊伏念我聖上至德則固天縱矣睿學則優聖域矣堯舜以下則不惟殿下之不欲自居擧國臣民之所期望豈嘗出於區區小康之治也哉然而宵衣罔倦玉食靡甘臨朝圖治二十有餘年而綱紀未盡擧治化未盡淳士無丕變之風民無比封之俗此亦何爲而然哉聖上大德之敦化雖非愚陋之所測度而高明博大誠出於百王之表矣夷考近日之治效不及於聖德之萬一者小德之所川流者不得不有憾於天地之大而然歟臣愚竊謂擧天下義與利必無差於殿下權衡之公矣擧天下正與邪必無逃於殿下天鑑之昭矣以殿下緝熙之餘擧而措之安而行之九門洞闢萬化旁達則不加毫末而將必躋仁壽之域囿熙皞之治者豈非我殿下分內之事歟臣雖至愚蓋自臨御以來聖意之所懲毖竊有所妄度者矣深軫宦戚顓恣之弊洞察忠逆關界之分赫然初元之政徠我士類布之朝廷人皆拭目想望勛華之盛及夫庚子之榮賊出而朝廷之局面不得不變猶以用士類之聖意進用一番人大聖人慮患之深固已卓出於千古此蓋世祿之胄掄擇之材又以菁莪之化導率而陶鑄之比諸戚畹貪權之類似不可同日語而及其欺蔽上聰疑亂群心媕娜之態有足以固罷而利身便佞之習有足以妨賢而病國則十數年來浸淫之弊視宦戚反有甚焉者始豈聖慮之所及而末流之弊若是勢固然矣何者周官之治世級尙高利慾不滋而近密之臣如宮伯饔人膳夫之類亦莫非賢士大夫然至於正始杜漸之法則小宰之官府六計靳靳乎廉介之選宮正之均稍食去淫怠又如彼嚴且勤焉則聖王之政未嘗以其人之爲士大夫不察其人之廉且貪而輕任之亦未嘗以近密之所信任而不糾責焉則此我聖上所以不煩斧鉞之飾威而擧朝廷淸明於一號令間者也昨春以前之事尙何言哉蓋其習熟見聞非朝夕間董陶之所變化而磨礲者然原其本而溯其源則亦有所以然之故焉家居而不知事父矣安知其事君如父之義乎官成而專謀保軀矣安知其愛國如軀之道乎入告出焉判若兩塗面陰背陽都歸一轍惟利窟是尋惟奸竇是穿親戚如行路而薄隘日甚心口若燕越而敦樸日散弓影起於抔勺山疑藏於談笑做出將取姑與之說則搢紳莫不懷懼幻成意東指西之誣則京外擧皆抱憂窺覘成習飽餒隨時噫嘻此曷故也邇之事父遠之事君一也忠孝本無二致而彼童習而長學者不循乎名義之正途不志乎聖賢之法言只以功利爲業駔驓爲能雖父子之間無一分誠實之意而有萬般欺慢之態故駸駸然至於背君恩而煽邦誣遂有宰臣慷慨之章矣臣每以爲小學之書卽先朝之所表章而聖明之所服膺者昔朱夫子將此編輯之役屬諸劉子澄而雖以鄧伯道一事之入錄爲朱夫子之所恨而立敎明倫之宏綱細目亦皆不外於是嘗伏聞聖上寶齡在三四歲已盡成誦及夫正位春邸開講雷肆輪回縕繹至再至四幾乎孔編之韋絶則我殿下貫天人洞性命之聖學光明豈不根基於此一編之書乎顧今閭巷之間閣而不讀者蓋亦習俗中一端痼疾也當此漸染詿誤委靡頹敗之日以殿下躬行心得之餘推之於薄海群生而返古回今一洗其陋則捨是書奚以哉凡於大小科場復設小學之講以爲私而肄習公而陞黜之地抄啓文臣之講亦爲添入宜矣噫嘻痛矣先利宵小之輩以萬不近似之說螮蝀於太淸歷數千古寧有是哉我殿下莫尙之德尤勉於克儉寢室數椽殆若茨茅而階土坐御重茵常多繩聯而綿補日擧之饌不越數品尙方之服每過三澣度支無內入之需司䆃峙上供之米以至壯營之設置蓋有深遠弘長之宏圖聖智則不殖貨利抵璧沈珠之盛德至善孰不欽仰感頌而架虛鑿空奸竇百出藩邑之新除者附耳而瞬月産業之稍裕者利誘而威脅閃倏叵測隱然歸之於不敢言之地於是乎任外負債之說傳播人口私財曲徑之言眩惑衆聽人心易訛邪說難防種陰翳之氣上干太陽者吁亦久矣何幸一初淸明之後奸肚眞贓雖曰竝露而此輩之傳襲已久衆疑之熒惑旣深則凡今爲殿下文武近臣而有忠志之士者孰不欲北首爭死乎臣意則無論文武近臣限以十餘年姑勿擧論於藩邑之除然後爲近臣者可以得免包羞貽累於淸明之朝矣方今政化日新聖聰日達此正陰陽淑慝進退消長之端天心民志䕤望眷顧之機也然而歷觀前代治日常少亂日常多君子易疏小人易親故明王哲辟所以戒愼恐懼思危於安念終於始者而試顧今日義理欲闡而猶有依舊背馳者趨向欲定而尙多逡巡觀望者聖敎之至誠惻怛而不思篤信聖德之昭如日月而敢欲掩蔽則其奸徒之傍伺禍機之潛伏實不勝拊心痛恨也惟殿下深思彰殫之方益勵黜陟之權早杜羸豕之漸永絶野草之萌使一世之人咸仰至德之光大洞知義利之明正不定之趨舍以之而定焉不一之民志以之而一焉則國家幸甚朝野幸甚臣又有萬萬難冒者卽聞校理臣李羲甲陳疏徑出以與臣有世所共知之嫌引以爲辭云則臣豈可恬然出膺重壞淸朝之廉防乎伏乞竝賜諒察焉臣無任云云省疏具悉爾所縷縷無非切中時瘼俗蔽之如許痼習之若彼何必專責於後君遺親者職由敎未孚而化未行爾以小學一書爲反古回今之本仍請講習修明爾言是矣文武近臣限十餘年勿爲擧論於藩邑之請大抵今之近臣甚於古之戚臣在朝處外各盡其分則貽累反爲有光而伊來十數年間爲厥輩所毁劃俾予親賢士大夫之本意未免閼而不章顧其中亦自有忠志之人則差外當否似無所關於丕變之方又若陰陽淑慝消長之機爾言尤是其可不留意於黜陟之際乎僚員因嫌遞職爾亦許遞
정조 20년
禁府啓目監察李卿尹原情云云傳旨內辭緣泛稱遲晩刑推得情何如判付啓除刑推議處爲良如敎
정조 20년
丙辰八月十九日卯時上御便殿右承旨入侍時行右承旨李晩秀記事官柳遠鳴記事官金景煥記注官金良倜以次進伏訖上曰五經百選自今日割付以入而或以爲經書與他書有異選字有所如何云而此則不然孔夫子刪詩則今此五經之選有何不可耶晩秀曰聖敎至當矣上曰班馬選抄者亦爲繼此而割付好矣仍命退承史以次退出
정조 20년
丙辰八月十九日辰時上御便殿同副承旨入侍時同副承旨魚用謙假注書李弘謙記事官金景煥記注官金良倜以次進伏訖上曰左承旨入侍賤臣承命出傳左承旨李祖承偕入進伏上命祖承書傳敎曰以邑弊上疏而因拿處不得捧入云安州牧使兪漢寧上疏入之仍命退承史以次退出
정조 20년
行都承旨李冕膺坐行左承旨李祖承坐右承旨韓晩裕坐左副承旨李肇源坐直右副承旨鄭尙愚坐直同副承旨魚用謙坐注書柳遠鳴病一員未差假注書洪奭周仕李弘謙仕直事變假注書洪宅柱仕
정조 20년
李祖承啓曰備邊司郞廳來言今日賓廳日次而大臣身病不得來會云矣敢啓傳曰知道
정조 20년
鄭尙愚啓曰禁衛大將李敬懋以兼察御營大將明日習陣出去矣所佩禁衛大將命召及兼帶左邊捕盜大將命召大將牌傳令牌何以爲之敢稟傳曰仍牌往來
정조 20년
以輪對官望筒傳于李肇源曰祭享重地呈辭官員甚多竝改差令該曹與未差之代口傳差代
정조 20년
吏曹口傳政事奉常奉事單李奉常參奉單韓耆裕
정조 20년
以刑曹坐不坐單子傳于魚用謙曰未肅拜參議許遞令該曹口傳差出
정조 20년
吏曹口傳政事以吳鼎源爲刑曹參議
정조 20년
傳于韓晩裕曰發遣吏郞諸執事淸齋與否摘奸以來
정조 20년
吏曹口傳政事奎章閣直閣單李始源
정조 20년
李祖承啓曰有司堂上沈頤之依下敎來待矣傳曰入侍
정조 20년
傳于鄭尙愚曰坐直承旨與有司堂上入侍
정조 20년
傳于李肇源曰義州慰諭御史入侍
정조 20년
奉命承旨金祖淳狀啓臣祗承聖敎本月十八日酉時量馳到水原府十九日早食後進詣東將臺城役監董堂上都廳郞廳將官及將校員役工匠等勞問宣醞犒饋等節一依內頒儀式擧行是白遣十八日所下監董堂上趙心泰處傳令及傳敎當日二更量臣一體祗見犒饋畢後外方石工之當爲解送者一一招致臣前謹以傳敎內辭意面面慰諭後糧資米錢亦依傳令中數爻與監堂上眼同分給俾各還歸是白如乎渠輩以經年赴役之匠大役順成渠皆無憁蒙此優異之恩莫不蹈舞攢祝是白乎旀臣則今方復路緣由馳啓爲白臥乎事是良爾詮次善啓向敎是事
정조 20년
水原留守趙心泰狀啓本月十九日早食後臣與奉命承旨金祖淳進詣東將臺聚會城役都廳郞廳以下將官將校匠募等謹依頒下儀式一一犒饋後領受實數後錄以聞爲白乎旀當日解送各道石手等亦依十八日祗受傳令及所下傳敎眼同承旨別下錢米面前分給是白遣自役所計其程道遠近盤纏之資從優磨鍊加給爲白乎旀石工等居住姓名上下米錢竝以修成冊報于整理儀軌廳緣由馳啓爲白臥乎事是良爾詮次善啓向敎是事後監董堂上一員都廳一員郞廳一員監董十四員監官四員別監役一員京牌將二十員府牌將七十五員畫員九員以上一百二十六員每員肉九兩五合餠三箇酒二椀湯一器䒱太四合京書吏三人府書吏三十九人石手一百八十四名冶匠十八名車匠三名泥匠一百五十三名木手一百六十名蓋匠二名假漆匠五名甓匠二十四名軍器所工匠七十八名屛風匠三名以上六百二十八名每人名各肉九兩五合餠三箇酒二椀湯一器䒱太四合石手助役一百六十九名冶匠助役四十八名車夫七十一名擔軍一百八十二名以上四百七十二名每名肉七兩四合餠三箇酒一椀䒱太三合牛直二十八名募軍一千四百五十名以上一千四百七十八名每名肉六兩五合餠二箇酒一椀湯一器䒱太二合都以上二千七百二員人名
정조 20년
李肇源以吏曹言啓曰繕工監假監役李奎南呈狀內矣身素患痰癖之症當此溫涼之交添劇委頓時日之內萬無供職之望云身病旣如是則不可强令察任今姑改差何如傳曰允
정조 20년
李祖承以兵曹言啓曰今日各廳堂下武臣朔試射設行單子啓下而雨勢如此待晴無故日設行之意敢啓傳曰知道
정조 20년
李祖承以備邊司言啓曰安州牧使兪漢寧上疏批旨疏辭令廟堂稟處事命下矣取見其疏本則以爲昨冬所捧大小米以單租代捧而其中三千石零都是虛殼欲爲還分於民人等處則皆不願受實難勒分臣按簿査出則太半是監色輩舞弄之致其中一千石零雖已還給監色輩而虛殼二千石零實無擅自區處之道臣意則一竝入於停退條隨其年豐以爲分數計捧之地似宜而大抵本州民小穀多爲一邑之痼弊本官應分條大小米八千石及兵營盡分條大小米五萬石合五萬八千石願受民戶則不過四千餘戶而一戶所受米多至數十石少不下十餘石秋捧時鞭扑狼藉流亡散四者無歲無之若此不已則不出數年村閭盡爲空虛而後已無論營府應分盡分條限二萬石移轉道內穀少邑事請令廟堂稟處矣虛穀三千石中一千石以其舞弄之罪還授於監色輩云則還授之際果能一一査櫛計戶逐名無或有漏濫稱冤者乎然則餘在二千石亦有當納之民戶査出還授宜有其道不必仰請朝家處分且外邑此弊因事現發者非獨西土爲然往復道臣從便區處自是列邑通行之事而今此捧留已勘之穀一竝入於停退條隨其年豐分數計捧云者辭意終欠稱停又非一守宰所敢陳請者該牧使兪漢寧從重推考昨年糴簿磨勘守令令該道指名現告拿問嚴處二萬石移轉事本州之穀多病民自古已然而年前朝家特軫山峙沿虛之弊大行較戶量穀之政則纔及三數年復以偏多之弊登聞於朝廷者誠莫曉其所以然旣以民弊疏陳元還中折米五千石令道臣審量穀摠多少次次轉移於附近諸邑無致繹騷之患俾有裒益之效而擧行後形止狀聞事分付道臣何如傳曰允
정조 20년
李祖承以備邊司言啓曰卽見平安監司朴宗甲狀啓則枚擧義府尹沈晉賢牒辭今初三四兩日之雨本州六島慘被懷襄之災漂頹爲一千五百餘戶渰沒爲數百餘名云邊門重地視他尤別而民命浸沒民居蕩析至於此多其爲驚心錯愕已無可言而且況大國人之同爲沈溺尤萬萬慘惻被水之初不以形止卽地登聞乃於過一望始爲上徹而且其狀辭全欠詳備稽忽如此是豈道臣守令仰體朝家恤民德意之道乎事極駭然平安監司朴宗甲罷職該府尹沈晉賢施以竄配之典何如傳曰灣尹姑令戴罪行公道臣亦姑不爲區別竝姑勿論更觀勤慢可也
정조 20년
李祖承以訓鍊都監言啓曰本局千摠尹範叙身病猝重勢難察任改差何如傳曰允
정조 20년
兵曹啓目粘連月串僉使白尙璘救活人命之數旣準定式依法典加資之典是白乎矣係于恩賞上裁何如判付啓依回啓施行爲良如敎
정조 20년
諭平安道義州六島漂溺民人等書王若曰今年雨暘最稱適可雖在沮洳汚下之地未嘗有昏墊沈沒之患室家安堵禾黍盈塍每按諸道之啓實有降康之喜不料獨於關西以水災告向來安博之沿江漂戶爲之驚心而幸無人物之胥溺今者灣府之千餘戶漂失數百人渰沒是何事也灣府卽予邊塞重鎭也予之視之非他地比而許多民命偏罹此害生者蕩析離居死者掛骨洪濤使一島之民擧入於懷襄之中一看驚愕再看慘惻却令當食停箸噫其生者結構屋子俵給粟米尙可以如舊奠接唉彼死者身飄飄而不葬魂渺渺而靡托欲施惠典將於何處況乎家累水濱號呼之狀如在目中思之及此不覺澘焉漂戶恤典雖有應式此地此民豈用常規義州府漂溺民人生者無論大中小殘獨戶新舊餉還分等蠲停死者又無論大中小殘獨戶新舊餉還竝行蕩減當年所納田稅大同亦依右例身役布錢生死勿徵生者雖一夫一婦未寒前伐木索綯俾卽庇接死者別設一壇於江邊侑以酒食使各提絜朋儔其來醉飽掃却陰冷導以祥和庸不朝家恤民無間死生之意乃以通訓大夫奎章閣直閣李始源爲御史齎去諭書而對衆洞諭咨爾民人幸感須聽悉
정조 20년
丙辰八月二十日辰時上御誠正閣藥房入診諸承旨持公事入侍時提調沈頤之副提調李冕膺行左承旨李祖承右承旨韓晩裕左副承旨李肇源右副承旨鄭尙愚同副承旨魚用謙假注書洪奭周李弘謙記事官金景煥記注官金良倜檢校待敎沈象奎以次進伏訖頤之曰日氣不調伏未審聖體若何上曰一樣矣頤之曰王大妃殿氣候何如上曰一樣矣頤之曰惠慶宮氣候何如上曰數日有感候矣今則差復而蓋近來暑熱猶未夬祛之致也頤之曰涼生換節之際宜服湯劑方待下敎製入矣上曰姑止之宜矣頤之曰醫官旣待令入診何如上曰置之可也上曰皇曆何時渡江云乎頤之曰今晦間似渡來矣上又敎曰銀價高下何如頤之曰四兩云矣上曰近者金亦種種出之云乎冕膺曰平安道自是産金之地而若採出則皆入北京其弊不些一切禁止爲宜矣上曰農民由玆而捨本逐末者居多其弊甚大不得不禁而山澤之利亦不可藏而不闢禁之亦難行矣上曰卿今番使行藥材當善爲貿來而若肉桂非眞品則不必得來以官桂代之無妨矣頤之曰肉桂眞品最難得而藿香尤難矣上曰諸承旨讀奏公事可也肇源以無事先退祖承讀奏全羅右水使李明奎狀啓馬島萬戶南有憲到防事及木浦萬戶文廷煥到防事上命判付晩裕曰經筵視事以涼生間姑停有敎矣今已生涼以何日爲之乎上曰自初一日取稟可也用謙曰臣竊有所懷敢此仰達矣伊來疏章捧入之際司謁輩謂有下敎對坐承宣使之解釋句語自擇其捧入當否者實是無前之擧也彼司謁者卽不過內外之間以備使令之類而反令與聞於出納可否非但損國體而駭群聽其爲後來無窮之弊尤不勝言自今以後凡於疏箚捧入之時勿令司謁更或如前容喙以致貽累於淸朝事體卽臣區區之望也上曰門將猶令勿預司謁之開口於出納之際果然駭瞻設禁條件書付壁上之後承旨豈有越禁捧入之理乎依此所奏爲之可也出擧條上曰近日呈辭者何其他乎冕膺曰皆以病親爲辭故不得已入之也上敎象奎曰梅月堂集當爲編次爾其斯速校正可也仍命退諸臣以次退出
정조 20년
丙辰八月二十日辰時上御重熙堂左副承旨入侍時左副承旨李肇源假注書洪奭周記事官金景煥記注官金良倜以次進伏訖上曰西道陵寢奉審之行禮判今已發去乎卽爲知入賤臣承命出回奏曰已爲發行云矣仍命退承史以次退出
정조 20년
丙辰八月二十日未時上御誠正閣都承旨吏房承旨有司堂上入侍時行都承旨李冕膺左副承旨李肇源假注書洪奭周記事官金景煥記注官金良倜有司堂上沈頤之原任直閣李始源以次進伏訖上曰義州狀啓何爲今始到來耶一千餘戶之漂沒二百餘名之渰溺極爲驚慘且況今年八路幸得均豐之喜而西州一隅反遭此昏墊之害言念彼民豈不悶惻遣御史慰諭設壇致祭固當爲之而合有別般施惠之道有司堂上持此狀啓往見左相詳問其措置之方都承旨亦爲往問于右相以來領相雖在呈告中不可不與聞問于右相後仍爲往見可也己酉年明川水災時曾有給復之例而義州是邊境重地異於他邑且無常稅之可蠲者云其所寬恤之典何以則爲好耶前府尹固有稽報之罪而今則甑已破矣與其一番勘罪而止不若仍任本邑俾贖前愆此意竝與大臣詳議也頤之冕膺承命出上敎始源曰以義州慰諭事方欲使之下去安集之方須善爲之始源曰親年篤老絶遠之地雖難久留而旣當王事豈敢言勞乎上曰往還則不過一朔矣速出治行期於今日內發程而帶去軍官須另擇經事詳明之人也始源先退上命書傳敎曰前直閣李始源仍任前職口傳下批自內閣牌招上曰右副承旨入侍出榻敎賤臣承命出傳右副承旨鄭尙愚進伏上曰承旨曾經燕行沿路地形必當稔知大抵三江內外水勢環繞若遇暴漲則無處廻避所以致如是渰沒之多耶尙愚曰歷路暫見雖未詳知而大率鴨綠渡江之處水陸相間三次乘船陸之在水中者便成一島一或値水果無廻避之處矣上曰水患雖如此於其城內則無所損云耶尙愚曰府城則去水稍遠害不相及矣臣之得聞此報亦已多日而蓋緣人戶渰溺之數卒難詳知故帳籍相考之際自致稽滯云矣上曰府尹之不能先擧槪馳報者可謂不善爲之矣仍命退承史以次退出
정조 20년
丙辰八月二十日申時上御誠正閣坐直承旨與有司堂上入侍時左副承旨李肇源右副承旨鄭尙愚假注書李弘謙記事官金景煥記注官金良倜有司堂上沈頤之備局堂上李冕膺以次進伏訖上曰直閣上注書入侍賤臣承命出與直閣李始源假注書洪奭周偕入進伏頤之曰臣承聖敎就問于左相則以爲今此灣府六島水災極爲驚慘民家之漂頹人命之渰沒若是夥然其所顧恤之方不容少忽今聖敎如是勤摯以拔例賙恤之方特爲下詢其在對揚之道固當靡不用極而但義州本無常稅只當於糶糴中量宜蕩滌使行往來時若或有身役則亦宜蕩減別遣御史慰諭安集而至於補民垌六島等處乃是本州至緊之地於官於民所係不輕若因此蕩析不得如前耕作則公私凋弊更無可言趁卽復舊之方尤當加意處也前府尹之罪不但稽報所報亦甚草略不可無處分云矣冕膺曰臣敬奉下敎往問于右相則以邊關重地有此無前之水災不可無別般施惠而本州之民雖無身役如或有軍官名色則當爲蕩減至若墊溺之民逐戶計口另施恤典而漂戶之失所棲遑尤極悶惻令道臣地方官亟加勞來俾卽奠接別遣御史致祭慰諭恐爲得宜臣之聞此消息於風傳者已至數日而似此民事稽報至今灣尹事萬萬駭然合施重勘云更以下敎傳于領相則以爲右相之言實合事宜臣則別無可達云矣上曰俄筵亦已下敎而灣府卽邊上重地與他有別其所存恤豈用常例而該府本無王稅免賦蠲租雖非可論漂頹戶之結構奠接水沈處還起耕食之方另加措劃俾六島之民如前安堵然後予可弛心停還蠲役等節及渰沒人設壇侑祭當別下諭書與傳敎有司堂上先退行會草先爲構出可也箕伯狀辭之草略雖曰生疎所致而前府尹之旣不能擧槪先報又不能直爲狀聞循例轉報於道伯巡到所者誠極可駭矣且渰沒之中亦有巡檢彼人云而亦無搜拯之語彼亦人也則其死其生付之恝然非但有乖交隣之義是豈仁人之心乎仍命書傳敎曰觀此箕伯狀聞中灣府島居民戶渰沒漂頹之數驚慘之極久而無語日前安州等三邑漂戶雖無人命之致傷念其捿遑失所之狀不勝愍惻猶施拔例之恤典則今於灣島之懷襄蕩析]若不別加懷保督令速卽奠接彼墊溺餘生何以賴活言念及此無以爲心爲先以直閣李始源平安道義州府慰諭御史差下使之當日登途躬往水沈處一邊安集民人使之安心奠業一邊聚集死亡人妻孥另加慰問賙恤一邊設壇於近處齎去祭文讀以侑之該府以邊邑無王稅免賦減租雖無可論就其被災民戶以役爲名者蠲除之還穀之新舊當捧者或蕩滌或停退一依前此長興屢百名漂沒明川千餘戶墊溺時蠲恤之典而況灣府尤有自別其所救活之方別下諭書御史齎去其詳在諭書中先將此意令廟堂三懸鈴直撥行會於該道該府令該府尹身操版鍤爲邑民先趁御史到府前星火結構期於庇身而如各垌六島諸處旱田水田明年依前耕食然後始可言安堵之效此亦繡衣當以筵敎面飭竝以此意擧槪知委箕白灣尹事萬萬無狀爲宣化分憂之任者初四夜事過一望之後草草登聞難以領略廟堂之草記論罪在兩人可謂末勘且況道伯出巡例有直狀啓之規則事有關於邊情而循例轉報於道臣巡到所灣尹事尤可駭卽其灣上投竄焉敢逭也而民事爲急徐當處分義州府尹沈晉賢出代勿施無論今年明年島民復業間依白衣從事例姑令戴罪治務若使一夫一婦不獲其居一頃一畝或有汙萊致或及聞於朝廷則王府關和不施於此人而何道伯則拿致嚴繩亦係不容已而欲觀贖罪勤慢及其心之知所嚴畏與否平安監司朴宗甲爲先施以越俸十等之典其罪狀竝令廟堂發關嚴問草記事知悉上曰右相之所愼今則何如耶冕膺曰今日始有差勢云矣上曰近以左右相之俱有所患不能弛慮矣領相則筋力何如耶冕膺曰別無所損矣上敎始源曰軍官當爲擇去而以誰爲定乎始源曰倉卒未得可合之人矣肇源曰李甲會曾經西邑人亦詳明云而時任宣傳官不得擅自率去云矣上曰旣已啓請於筵中則率去好矣又敎始源曰懷輯之方十分着意生者死者兩盡存恤之道而死者之妻孥另加慰諭俾各安堵傳敎有所詳及而水沈處御史必躬往詳審嚴飭該倅趁卽起耕無一畝荒廢各使依舊奠安之地可也仍命退諸臣以次退出
정조 20년
丙辰八月二十日酉時上御誠正閣慰諭御史入侍時左副承旨李肇源假注書李弘謙記事官金景煥記注官金良倜行禮曹判書閔鍾顯慰諭御史李始源以次進伏訖上敎鍾顯曰各陵奉審後已盡修改乎鍾顯曰今始了畢入來而卽見齊陵陵官所報則陵上欄干石柱有頹圮處不可不速卽修改云自臣曹當爲草記而今適登筵故敢此仰達矣上曰似因年久而然而欄干石頹圮則左右石亦必動搖極其驚悚矣仍命書傳敎曰齊陵欄干石頹圮處卽令守臣奉審後先爲還排舊處以待擇日修改而擧行形止爲先狀聞守臣則量其工役及所入物力上來筵奏事下諭慰安祭今日受香仍令奉審守臣爲獻官下去香官爲典祀官大祝行事事一體下諭上敎鍾顯曰慰安祭香祝方今入侍史官卽爲陪往祭文則卿旣帶文任亦卽撰出可也命鍾顯先退上曰有司堂上檢校待敎上注書入侍賤臣承命出傳與有司堂上沈頤之備局堂上李冕膺檢校待敎沈象奎假注書洪奭周偕入進伏上曰跋尾皆已撰出乎頤之曰今已撰出而道臣處嚴問則以別關爲之矣上命肇源書諭書訖敎始源曰餉還米布初欲全數盡減而道伯之啓草草無以領略御史下去後詳察事情或盡爲蕩減或分等停退而至若小殘獨戶之無依者必不可不盡蠲量宜擧行後詳細狀聞至於結構奠安必趁未寒前爲之可也事面飭於該府尹江邊諸邑若又有受害處則別遣褊裨看審以來可以狀聞者狀聞可以面奏者以待復命好矣命有司堂上先退上曰禮判祭文已撰出入侍可也賤臣承命出傳與鍾顯偕入進伏上曰祭文已撰出否鍾顯曰今始正書入啓矣上覽訖命啓下敎鍾顯曰修改不可逾此月退使日官卽爲擇吉可也仍命退諸臣以次退出
정조 20년
行都承旨李冕膺緣故出行左承旨李祖承坐右承旨韓晩裕坐左副承旨李肇源坐右副承旨鄭尙愚坐直同副承旨魚用謙坐直注書柳遠鳴病一員未差假注書洪奭周仕李弘謙仕直事變假注書洪宅柱仕
정조 20년
韓晩裕啓曰來二十五日朝參日次而懿陵忌辰祭正日相値頉稟之意敢啓傳曰知道
정조 20년
傳于韓晩裕曰傳香承旨馳詣受香所奉審摘奸以來
정조 20년
有政吏批判書金載瓚進參判黃昇源進參議李城輔在外未肅拜右承旨韓晩裕進以洪秀晩爲校理鄭來百爲副校理趙翼鉉爲司僕主簿李五鎭爲良才察訪李樹仁爲假監役兼掌令單李翊模學生李葂贈吏議及第李薰李藎贈兵議已上各贈華銜事承傳學正單李昌瑞
정조 20년
兵批判書鄭好仁病參判尹弼秉病參議李尙度入直進參知吳泰賢病行左承旨李祖承進同知單金宇權副護軍申鳳朝徐美修副司直朴載淳副司果全佐天竝單付
정조 20년
丙辰八月二十一日辰時上御重熙堂左承旨城役犒饋奉命承旨入侍時行左承旨李祖承假注書洪奭周記事官金景煥金珍恪奉命承旨金祖淳以次進伏訖上曰犒饋已爲畢行乎祖淳曰臣謹依聖敎進詣華城城役監董以下將校員役匠募等犒饋設行仍又勞問匠募等外方石手七十名則亦依筵敎卽日使之解送別下糧資及賞格臣於面前一一分給而畢役前各道石手之先爲下去者未蒙一視之澤整理儀軌廳行會時此類自設道知委各該所在邑一體施賞恐合事宜犒饋所用區劃物力七百兩中所剩爲一百兩云守臣要令臣還朝後筵稟區處故適因言端竝此仰達矣上曰先送匠手之一體施賞事果好卽令整理儀軌廳以此知委而今番犒饋用餘物力屬之外帑庫會錄可也出擧條上曰北城外郵官公廨驛村基地聞已經理云幾許就緖云耶祖淳曰良才驛爲本府直路所管而公廨民舍幾皆量定基地須有主人可以專管擧行云矣上曰已欲指一下敎矣畿伯使之來待良才時任察訪遞付京職其代政官牌招開政有履歷人差出可也出擧條上敎奭周曰內閣方有賡載錄編次之役爾其出去同爲看校賤臣承命出命書傳敎曰來待諸臣入侍景煥承命出與京畿監司金文淳廣州留守徐有隣偕入進伏上敎有隣曰本府年事何如耶有隣曰各穀俱皆登穰矣文淳曰本道儲置米每年以七千石劃付臣營句管擧行事備局覆啓行會矣又自戶曹以每石四兩代錢移送之意筵稟蒙允該曹米儲不敷至有請得他衙門之擧則其在互濟之義固當擧行之不暇第伏念本道各邑之許多公用全以米條上下絶無錢邊磨鍊不但流來定例之如此實由於錢穀所用隨處各異而然定例中各處致祭祭物及澆奠床所入以米措備者居多支供米所無十三邑使客供饋之需亦皆以米劃給今若竝爲以錢代用則多有掣礙之處而此則猶屬第二件事各陵寢修改時役軍及陵幸時各項使喚軍丁糧米雇米例以一日五升計給四兩代錢之五升折價不過爲十三分錢以此十三分錢不足爲一夫一日之食顧安有餘資可以聊賴而能如前日之樂赴乎其他津夫驛子公事夫分養馬等料條與夫馬刷價一切以錢代給則在渠輩實爲難支之端而如在豐年則錢穀間得失猶或不至於懸殊若値儉歲則價之相懸不啻倍蓗尤豈非到底商量處而雖以典守之道言之吏鄕逋欠似無間於錢穀而米條則官庫蓋藏遷動猶難錢貨則公私假貸犯手容易畢竟之害必至於莫重國役之白地責立不時公用之隣族侵徵於是乎民邑同受其病而且畿甸諸邑稅大同之海陸運納於京各倉猶有事力不逮之歎況使年例劃付之米一齊輸致則從今以後遂失窮民一分紓力之路而其中楊州坡州高陽等邑以陵寢奉安之地儲置需用比他最多一年收米無以當一年之應下故大同條幾乎全數儲留民不知有上納名色久矣今若男負女戴遠近來納則其爲擾民之端當如何哉當此經費匱竭之時苟或國用之賴此有補民邑之不甚生弊則臣何敢煩瀆而明知其事狀之如此徒懷屑越之懼不爲之一陳則非所以對揚之道儲置米會減依前以米條區劃恐合事宜故敢此仰達矣上曰出擧條令廟堂稟處可也出擧條文淳曰南撥設施後撥將卒支放之資雖以朝家劃下之數約綽排比外此亦不無應用之需毋論今夏牟還與來頭租糴就其加分耗中限八百石劃給臣營以爲添補需用之地恐合事宜故敢此仰達矣上曰依爲之出擧條仍命退諸臣以次退出
정조 20년
丙辰八月二十一日申時上御重熙堂左副承旨入侍時左副承旨李肇源假注書李弘謙記事官金景煥金珍恪以次進伏訖上敎肇源曰敎官黃勉喆自義州何日上來云乎肇源曰初八日顯忠祠致祭後卽其日發來云矣上曰義州水害渠必目見被災形止果何如云耶肇源曰其言以爲只三江水漲諸島墊溺而義州一境則無害云矣仍命退承史以次退出
정조 20년
行都承旨李冕膺病行左承旨李祖承坐右承旨韓晩裕坐左副承旨李肇源坐直右副承旨鄭尙愚坐同副承旨魚用謙坐直注書柳遠鳴病一員未差假注書洪奭周仕李弘謙仕直事變假注書洪宅柱仕
정조 20년
傳于李祖承曰今丙辰秋等內乘別軍職宣傳官試射時宣傳官鄭周誠居首陞敍宣傳官李得馨柳葉箭二中直赴會試
정조 20년
李祖承以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 20년
魚用謙以吏曹言啓曰今此徽陵忌辰祭獻官前參議成種仁塡差而時無職名令該曹口傳付軍職何如傳曰允
정조 20년
兵曹口傳政事副護軍成種仁
정조 20년
魚用謙以義禁府言啓曰慶尙監司李泰永狀啓內西平浦萬戶金德行罪狀令攸司稟處事啓下矣金德行時在任所云依例發遣府羅將交代後拿來何如傳曰允
정조 20년
丙辰八月二十二日辰時上御暎花堂左副承旨入侍時左副承旨李肇源假注書李弘謙記事官金景煥金珍恪以次進伏訖上曰良材察訪入侍賤臣承命出傳與良材察訪李五鎭偕入進伏上敎五鎭曰爾年幾許五鎭曰五十七矣上曰初仕何年爲之而曾經何官五鎭曰丙申年以能麽兒郞廳爲仕曾經利仁察訪矣上曰華城北門外擬置一驛公廨創建之道驛卒居接之方何以則得宜乎五鎭曰築室必完固馬位必優給然後驛民輩始可傳子傳孫永久樂業將見戶口增而驛力贍矣上曰今始役而可趁明春擧動前訖役否乎五鎭曰未敢預度矣上曰畿營五驛中一驛若屬華城則畿之四驛能無偏苦之患否且驛還設置便否爾須往議留守兼審形止以來可也五鎭曰當依下敎矣上曰良材驛號似欠美以屬驛中嘉號相換爲宜矣仍命退承史以次退出
정조 20년
行都承旨李冕膺病行左承旨李祖承坐右承旨韓晩裕坐直左副承旨李肇源坐右副承旨鄭尙愚坐同副承旨魚用謙坐直注書柳遠鳴病一員未差假注書洪奭周仕李弘謙仕直事變假注書洪宅柱仕
정조 20년
備忘記廢茂山萬戶文尙禹下直長弓一張長箭一部片箭一部筒兒一箇賜給
정조 20년
傳于鄭尙愚曰吏房承旨入侍
정조 20년
傳于魚用謙曰禮曹判書入侍
정조 20년
傳于魚用謙曰開城留守入侍
정조 20년
傳于魚用謙曰有司堂上入侍
정조 20년
有政吏批判書金載瓚式暇參判黃昇源進參議李城輔在外未肅拜左副承旨李肇源進啓曰判書金載瓚式暇參議李城輔在外未肅拜小臣獨政未安何以爲之敢稟傳曰仍爲之以李明淵爲應敎權裕爲同春秋尹敬喆爲寶城郡守
정조 20년
兵批判書鄭好仁病參判尹弼秉參議李尙度參知吳泰賢副司正鄭枻
정조 20년
李肇源以吏批言啓曰義州府尹沈晉賢出代勿施毋論今年明年依白衣從事例戴罪治務事命下矣沈晉賢所帶同知春秋館事依例差代之意敢啓傳曰知道
정조 20년
李肇源以吏曹言啓曰新除授禮曹佐郞趙壤鎭除拜後過限未肅拜依例改差何如傳曰允
정조 20년
李祖承以兵曹言啓曰景福宮衛將金宇權除授在外過限未上來五衛將金應壽身病猝重時月之內無望供職呈狀乞遞輪番之任不可久曠竝改差何如傳曰允
정조 20년
李祖承以備邊司言啓曰因前慶尙左水使沈鑏狀啓有草記稟處之命矣取見其狀本則以爲西平萬戶金德行參操發船時以今年九月限滿之船險海前進船不善修又不相時致有此戰船之全體致敗軍器之許多沈失二名軍卒之渰死者其不勤供職之責在所難免該萬戶爲先罷黜其罪狀令攸司稟處西平浦戰船洋中沈沒片片破碎旣無船形依新頒事目改造材木以右道封山依例許斫事請令廟堂稟旨分付矣今此水操行於六年廢閣之餘則凡在營鎭擧行之列者其於船隻器械軍裝什物各別點檢逐項修繕務占萬全完固之圖俾無一毫疎虞之患者事理當然西平鎭限滿船致敗至有人命之漂沒誠萬萬痛駭萬戶則旣已罷黜又請拿處不必更爲論罪而該水使之管下各鎭不能預先檢察加意董飭之罪不可置而不論前慶尙左水使沈鑏罷職戰船改造不可遲緩左沿童濯許斫于右道封山便成已例此則依狀請施行之意統制使處一體分付何如傳曰允當初造船之不能堅緻可知軍物至重人命亦重豈可尋常處之造船萬戶令統帥査出捉來嚴棍卽其地方充軍雖以帥臣言之所管屬鎭莫重戰器果若整飭豈有赴操時渰水之弊乎當該水使沈鑏亦爲定配此後赴操船隻不實以致渰水而人命致傷則該道伯直以該帥臣依定式定配之意令廟堂稟旨狀聞事措辭行會知委諸道仍令兵曹禁府載之謄錄可也
정조 20년
丙辰八月二十三日辰時上御誠正閣諸承旨持公事入侍時行左承旨李祖承右承旨韓晩裕左副承旨李肇源右副承旨鄭尙愚同副承旨魚用謙假注書洪奭周李弘謙記事官金景煥金珍恪檢校待敎沈象奎以次進伏訖上命諸承旨讀奏公事肇源讀奏全羅監司徐鼎修狀啓持平金壽祖疏批傳諭有旨祗受事慶尙監司李泰永狀啓昌原府使趙宅鎭到任事咸鏡監司趙尙鎭狀啓端川府使張重吉到任事尙愚曰臣以戶房代房有公事二度矣仍讀全羅監司徐鼎修狀啓靈光郡反庫事全羅監司徐鼎修狀啓咸悅郡反庫事晩裕以無公事先退用謙讀奏全羅監司徐鼎修狀啓罪人李輔大遭母喪依法典給暇事咸鏡監司趙尙鎭啓本罪人朴尙秀慶源府到配事黃海監司徐邁修啓本罪人鄭仁玉長淵縣到配事慶尙監司李泰永啓本時囚罪人等同推開坐事祖承讀奏黃海水使徐榮輔狀啓白翎僉使梁峽到防事黃海水使徐榮輔狀啓謄本上送事江原監司徐有防啓本上番忠翊衛盡數開坐事上命書判付訖上曰柳遠鳴曺錫中筵說記注豈成說乎昨命改修以入而其所改修尤不成說上下酬酢非但皆失本意有何顧畏於儒生輩而如是外題說去豈不駭然伊日筵話提調與承宣亦皆聽悉矣兩注書招致院中使之改修而若又一字差爽則該注書當爲重勘以此嚴飭可也蓋近來不率敎之輩不知師道之在上倡出迎合等說以爲角勝立異之資而少無嚴畏底意思渠輩若此不已則予恐乙丙之事復見於今日矣孔子曰非吾徒也鳴鼓而攻之可也若如此輩之見則亦將以孔門小子謂之謟媚於夫子乎渠輩初無學識有何所見乃敢如是囂囂乎凡體予師敎同心同德如聲之應如影之隨者一切歸之於迎合之科則世豈有如許悖道之說乎昨春權裕疏以前之事則可勝痛哉面從退言欺侮爲事之習至今思之予所痛心者深切此等說予不欲盡言之矣今之時弊又如此極豈不痛恨此記注之錯誤卽令改書以納仍載之太學成典以爲後考可也仍命退諸臣以次退出
정조 20년
丙辰八月二十三日辰時上御重熙堂左副承旨入侍時左副承旨李肇源假注書李弘謙記事官金景煥金珍恪以次進伏訖上曰近日儒生輩事萬萬痛駭矣從祀何等重典而昨見李奎南批旨今日又呈一疏直欲立異背馳於其間者豈有如許無嚴無忌之習乎渠輩初不知斯文之爲何事而若是跳踉反以予一二臣率敎之類殆欲歸之於迎合之科然則三代以前師道在上之時皐夔稷契之輩亦皆謂之迎合於其君者乎皇天無常親惟德是親則予其孰親孰否而惟是協極率敎者之親而已但時輩之面從退言是予所痛恨者也昔在五賢之從享李文成以趙文正李文純謂合躋享而於三賢則不無優劣可否之論以當時在下之文成猶且如足立論況今師道在上之時斯文大一統之權予豈不以爲己任乎河西自是我東之濂溪而從享之獨不列於五賢夙予耿耿處則渠輩道理但當服膺率敎之不暇而如是別立意見各自爲說者誠極駭悖矣承旨自來儒家之人如此儒生之輩亦豈無調劑之道而至此之極也肇源曰方今師道在上凡於妙道精義之發孰敢有異議而彼儒生輩初無知識自犯不率敎之科誠萬萬痛恨也上命書判付訖仍命退承史以次退出
정조 20년
丙辰八月二十三日未時上御誠正閣同副承旨禮曹判書開城留守同爲入侍時同副承旨魚用謙假注書李弘謙記事官金景煥記注官金良倜行禮曹判書閔鍾顯開城留守趙鎭寬以次進伏訖上敎鎭寬曰齊陵奉審時以卿所見役處將無至張大否乎鎭寬曰欄干石見今頹圮其他修改處亦多蓋因年久之致矣上曰或不無改封築之慮否鍾顯曰顯廟朝壬寅年亦有此議而以事體之難重未果矣鎭寬曰本陵粵在壬申開國前辛未始封築今爲四百年所自多頹圮理所固然而以事體言之則在萬年久遠之計雖一毫未盡不得不修改而以事勢言之則至重至大故故相臣李世白亦以稍俟來頭修改云故相之言如此則此亦不可不念處也故相之言書之待令矣上曰進之可也上覽訖敎曰此果重大矣有頉處爲先不可不修改石材則取用於江華而匠手則移使於華城否乎鎭寬曰石材不必遠取江華而取於松嶽矣匠手初不必多入無待華城矣上曰當以何日始役乎鍾顯曰今八日九日爲好云矣上曰兩柱石與兩欄干石一體修改而八日九日兩日間始役限三日畢役無逾今朔獻官則卿爲之祭文儀節亦如例磨鍊可也鍾顯曰今此齊陵陵上石物修改時政府及本曹堂郞觀象繕工監提調以下當爲進去而取考臣曹謄錄則壬子年靖陵欄干石修改時只禮堂進去乙卯年顯陵欄干石修改時則戶曹禮曹堂上京畿監司進去矣今番則何以爲之乎上曰依爲之本陵事體自別役處雖不浩大政府以下依例進去可也出擧條鍾顯曰齊陵陵上石物修改時先告事由祭今八月二十八日而曉頭設行告安祭則事畢後又當隨時設行矣諸執事令本府差定祭物依例令分奉常寺精備進排祭文則令藝文館撰出而所入物力亦令本府量宜磨鍊擧行之意分付何如上曰依爲之出擧條鍾顯曰西道各陵造泡寺中守國寺最有所重而寺殘僧少無以支存故昨年自臣曾經稟以慶尙道慈仁盤龍寺熊川聖興寺南海龍門寺移屬本寺大小雜役一竝蠲免而量宜收稅于本寺以爲兩便之地事有所發關而亦自備局行會矣近聞嶺營所屬之寺則幾皆蠲除而至於統營所屬兩寺尙不除役云未知有何委折而筵稟行會之事尙不擧行極爲未安更爲發關申飭使之一一頉給之地分付何如上曰依爲之出擧條上敎鎭寬曰老人無恙乎鎭寬曰好在矣仍命退諸臣以次退出
정조 20년
丙辰八月二十三日申時上御誠正閣吏房承旨有司堂上同爲入侍時左副承旨李肇源假注書李弘謙記事官金景煥記注官金良倜有司堂上沈頤之以次進伏訖上敎頤之曰箕狀啓見之乎今此七邑之民居頹壓人命渰沒何等重大而今忽泛論於農形狀啓中兼官姓名亦不指名現告道伯事極駭然矣頤之曰卽見平安監司朴宗甲狀啓則巡路諸邑農形論列以啓而其中泰川定州郭山龜城宣川龍川鐵山七邑少無被傷之色俱是善成之樣而末端渾置於安州嘉山博川義州江界昌城渭原朔州楚山碧潼被水十邑之中誠如是也何不竝陳於十邑水災之登聞今始泛論於農形之啓乎且人物渰沒民居頹壓全不擧論奏御文字宜不敢若是疎忽且三邑守令指名現告事旣承成命有所馳啓則安博兩邑只稱守令之不在官姓名初未陳聞嘉山則仍無下落尤極未安平安監司朴宗甲爲先從重推考狀啓兩度還下送使之改修正上送何如上曰依爲之治績固不係此近日擧行疎漏多端爲民事難弛西顧之思民事登聞之遲滯考其日字連住寧邊然則此時本道道臣豈可爲其遊觀不卽前進被災邑始於十九日到泰川封啓乎以此以彼辜負大矣其委折嚴關査問使之首實報來後草記可也出擧條上曰今年年事到處大熟而淸北諸邑獨爲被災誠極可惜也頤之曰義州之餘波想必濫溢致此頹壓之災矣上曰日前聞黃勉喆傳言則諸島水災如此而城內則皆晏然云蓋灣府民人皆恃補民垌而其水災如此則此垌難保不潰城內何獨晏然乎頤之曰誠如聖敎矣臣聞遼東水災大段使行跋涉亦有難便之慮云矣上曰然則平安道雨水初不必如是作災必是彼地水災流波之所及也頤之曰然矣上命書傳敎曰觀此箕伯狀聞楚山碧潼昌成渭原朔州江界等邑漂沒雖有多寡之別摠計六邑漂戶至過數百致傷亦近百數向於三邑以其人命之幸免渰沒小戶殘獨戶區別蠲恤而此六邑則俱有漂與沒致傷民人生前新舊還及身役一竝蕩滌其餘漂戶則區別小戶殘獨戶依安州等三邑例蕩滌或停退事分付江界漂戶數爻雖未登聞待報來依右例爲之事一體分付上敎頤之曰卿與戶判同爲行會可也頤之曰日間聖體若何上曰一樣矣頤之曰王大妃殿氣候何如上曰一樣矣頤之曰惠慶宮感候何如上曰今已差復矣仍命先退上曰禮曹判書入侍賤臣承命出傳與行禮曹判書閔鍾顯偕入進伏上曰近日尹顯大輩事卿聞知否鍾顯曰聞之矣上曰今予處君師之位任君師之責修道率敎當仁不讓則彼儒生輩但當同歸予師道之敎而豈意不率敎之此輩肆然倡說敢售背馳角勝之習乎如此梗化之輩卿何不辭而闢之以俾率敎之化也鍾顯曰聖上於文靖尊尙曠感臣實欽歎故臣亦以金文靖獨享之意自初仰奏矣故相臣鄭澈祭文靖之文曰至德之純吾無間然夫以用之於禹文之句語推之於文靖則其道學之盛非後學可容議者而且文康公金昌翕代撰文靖從祀之疏故贊善金履安亦綴拾文康之餘論而年前爲多士亦有請額之章矣今者尹顯大輩卽不過科臼中蔑識之輩則安知先正之事乎且昔子張獨漏於十哲配享時則禮官陳請蒙允臣今待罪禮官旣無人望不敢亟請盛典而臣意則聖上高明聖學渙發德音以明天理定人心之意亟行縟儀區區之望也上曰予因子張說有所思者以有若似聖人之姿獨不躋享於十哲之列豈不及張橫渠而然乎子張追配之文蹟如有可考者卿其進之也仍命退諸臣以次退出
정조 20년
行都承旨李冕膺病行左承旨李祖承坐右承旨韓晩裕坐直左副承旨李肇源坐右副承旨鄭尙愚坐直同副承旨魚用謙坐注書柳遠鳴病一員未差假注書洪奭周仕李弘謙仕直事變假注書洪宅柱仕
정조 20년
傳于韓晩裕曰禮房承旨馳詣懿陵奉審摘奸以來
정조 20년
以平安監司朴宗甲狀啓龍川府頹壓民家恤典題給事傳于李祖承曰依昨日楚山等六邑例擧行事令廟堂三懸鈴星火行會事分付
정조 20년
以江原監司徐有防狀啓原州等九邑訓局砲保依前以錢代納請令廟堂稟旨分付事判付內啓下備邊司爲旀原州等九邑砲保之以錢代納至爲屢百年之久而自年前以本色備納民弊至此云在訓局無異九牛一毛在小民殆若緣木求魚旣聞之後烏可不仍舊貫乎分付該營依前以錢代捧爲旀襄陽等五邑兵曹三軍門納保錢年前代捧之後所謂後錢名色歲加月增云者萬萬痛駭錢異於木而後錢尤異於本錢則浮費增加必緣吏奸代捧以後何營自何年增加數爻幾何更自本司關問該道使之狀聞以爲痛加嚴繩懲一勵百之地爲有矣新定式之關東五邑猶若是售奸則他道他邑可以三隅反亦自本司嚴關諸道使各探問狀聞而各道之吏奸各自不察專諉京司畢竟小民之辦納依舊無減則爲民之實效果安在哉此意竝以嚴飭爲旀見今捧布當前京司無前誅求之弊卿等爲先拔例嚴飭時使備郞擲奸知戢與否犯科衙門竝與堂郞草記論勘無或有泛忽之弊爲良如敎
정조 20년
右議政尹蓍東箚曰伏以有事先陵將行修改昨下政府以下依例進去之命領左相時適有故臣當備員擧行於具僚之先矣顧臣病狀初因中暑胃敗轉發挾食吐瀉宿痰乘虛客邪迭侵胸腹牽刺肢體痿麻委頓枕席嗽喘寒熱若不能復起爲人幸自七八日來獲尋藥路大勢少減而束帶造朝姑無其望近以關西沿江之漂戶嶺南操艦之致敗至尊驚動飭諭屢下臣忝在是職不能趨走下風以分憂勞今又往役莫重董飭是急相臣進詣事體當然臣於病中伏地悚凜不敢息偃在牀亟欲自力請行外試動作內揣神氣無奈脚弱而不自立跟神瞀而如入霧中勢必狼狽於道路之間肅敬之地矣事不從心欲起還仆有臣如此生不如死玆敢略構短箚仰請處分伏願聖明亟命遞臣相職仍加威罰以肅朝綱以安私分焉取進止答曰省箚具悉卿懇聞卿証樣必緣藥路失宜命醫診視勸服柴苓近日則分明有差勝之望云爲公私萬幸然對証之良方效固立至豈若自初愼攝毋貽惟憂況卿年齡七耋隔歲繼今以往益須存戒修改進去原任之替行已多其例安心竢間視事仍傳曰此批答遣史官傳諭
정조 20년
丙辰八月二十四日辰時上御重熙堂右副承旨入侍時右副承旨鄭尙愚假注書李弘謙記事官金景煥記注官金良倜以次進伏訖上曰柳遠鳴記注之誤予始於日省錄見之若非日省錄謄進則不得見其誤矣此後則雖非次對筵說凡有緊關筵話隨卽書進以爲一番經覽可也仍命退承史以次退出
정조 20년
丙辰八月二十四日午時上御重熙堂左副承旨入侍時左副承旨李肇源假注書李弘謙記事官金景煥記注官金良倜記事官柳遠鳴前假注書尹致永曺錫中以次進伏訖上敎遠鳴曰爾之筵說豈成說乎今之儒生雖曰冠儒服儒直是蔑學無識之徒則爾有何顧藉者而乃於師道等句語刊略委曲不知體端之嚴重乎李文成云云之語文義未彰此不是如是說去者也蓋我朝儒賢先稱五賢而李文成之言以趙文正李文純謂只合配享而於三賢則嘗有難愼之言此載在文成經筵日記以在下之文成猶且如是立言況今師道大一統在上之世自有斟量輕重於其間十分稱停者乎爾不知何說而糢糊說去者誠極萬萬痛駭矣敎錫中曰爾所爲筵說亦豈成說乎夫道之所存卽師之所存也今予己任惟師道是已則向今日儒生有何退讓之意而爾之記注中說去若是糊塗也爾必不能詳知而殆若隔靴爬癢者也大抵中庸所訓天命之謂性卽原天而說者也修道之謂敎卽原人而言者也人君體天建極作君作師則當以師敎爲責任者理其然也故朱子釋敎字以禮樂刑政爲訓設或只以禮樂做去亦足爲敎化之本而必繼之以刑政者是徵意之存蓋導之以禮樂而其不率敎者則不得不以刑政而齊之故也顧今世道澆漓紀綱不立如彼蔑識梗化之輩不知道統之自來學問之向方而一切不率於予師敎之化向朱子所謂刑政之訓正爲今日準備者也邇來措刑久矣若眞箇化行俗美則豈有如許之輩乎聞大司成尹得孚向於釋菜時對多士頗有調劑之言而亦無一人率從者此必乙丙以後餘派猶存而然渠輩若此不已則一番大處分恐不已矣且向日下敎適發於提調問候之餘而爾之記注有若專向提調而說者然何其相反也伊日下敎汝其更爲正書以進可也命遠鳴錫中先退上敎致永曰爾與尹顯大爲一家乎致永曰未也上曰尹顯大不足加罪其叔守翼則安敢逃其重律乎斯文大一統之今世孰敢有異議而昨呈一疏今呈一疏各立意見容易背馳殆欲角勝者然其姪之罪渠焉敢在家不知畢竟作鬧之後强作鳴鼓之狀此亦李世德後初事也守翼前日小心之說到今誠虛語矣又敎致永曰爾之筵說中嶺儒入侍時記注全不成說當初俯詢卽以爲文成文純兩先正嘗於放與求工夫上有所討論者爾曾或文集中看解否乎云云而爾之記注專以文集讀了與否說去云者亦極怪駭矣卽爲改書以進可也仍命退承史以次退出
정조 20년
行都承旨李冕膺坐行左承旨李祖承坐行右承旨李益運在外左副承旨韓晩裕坐直右副承旨李肇源坐同副承旨鄭尙愚坐直注書柳遠鳴病一員未差假注書洪奭周仕直李弘謙仕事變假注書洪宅柱仕
정조 20년
李祖承啓曰大司憲宋煥箕持平金壽祖鄭宗魯在外執義朴瑞源掌令朱重翁金孝秀呈辭監察茶時之意敢啓傳曰知道
정조 20년
李祖承啓曰備邊司郞廳來言今日賓廳日次而國忌正日相値不得來會云矣敢啓傳曰知道次對久未爲之如有稟事堂上使之來待
정조 20년
李冕膺啓曰新除授右承旨李益運時在京畿楊州地斯速乘馹上來事下諭何如傳曰允
정조 20년
傳于李祖承曰下直守令入侍
정조 20년
李祖承啓曰稟事堂上鄭好仁沈頤之閔鍾顯尹師國李時秀依下敎來待矣傳曰入侍
정조 20년
傳于韓晩裕曰齊陵陵上石物當爲修改而重其事之道不可無別看役龍仁縣令丁遇泰別看役差下使之除朝辭下去事分付
정조 20년
韓晩裕啓曰守令辭朝時掖隷濫受行下之習前後飭禁何等截嚴而今日寶城郡守下直時掖隷之把袖勒索事極痛駭當該別監移法司照律嚴勘何如傳曰前此嚴飭何如則焉敢犯科近來掖隷無異梗化之亂民凡有法禁無所知畏雖令兵曹竝與頭目先施猛棍於該倅所見處而不可止此令該曹押送該道道伯處具罪目輪示列邑俾諸倅明知朝令之至嚴然後更加嚴治狀聞事分付因此而有提飭者此後掖隷之無禮索帖者該倅言于該房承旨以爲隨現依今番例處置可也
정조 20년
李祖承啓曰因兵曹啓目黃海道白峙鎭旣屬開城府該道監兵營所在該鎭兵符左二隻收聚上送令本院分送各該營事允下矣該道監兵營所上左二隻今已來到定禁軍下送于京畿監司及開城留守處依例分上事下諭何如傳曰允
정조 20년
以平安監司朴宗甲狀啓昌城府人物壓死事傳于李祖承曰昌城府恤典依他邑例爲之事回諭
정조 20년
以咸鏡監司趙尙鎭狀啓甲山烏梅江之屬之三水三水別害鎭之屬之長津一款令廟堂稟處事判付內啓下備邊司爲旀甲山烏梅江之屬之三水三水別害鎭之屬之長津一款道伯帥臣邑倅之議咸以爲可是如乎此狀啓與魚面鎭把守將李健秀所進厚州形便冊子粘連收議於時原任大臣曾經北伯南兵使回啓稟處爲良如敎
정조 20년
傳于李祖承曰北道厚州事道伯狀啓來到已久竝與鄰邑土地之劃屬當否使之收議而江界土地事詢問尙無皁白該道事極爲駭然而該邑擧行亦甚稽忽令廟堂關飭道伯使卽詳問帥臣及該倅各以意見斯速狀聞帥臣處亦爲論理行會
정조 20년
李祖承以備邊司言啓曰卽見江原監司徐有防狀啓則枚擧原州判官洪養默牒呈以爲營邑軍摠之良役實摠外增置名色另行査櫛減額革罷之間一準良役實摠施行而所謂兼役名色本道各邑亦多有之本州則殆近百名一番査正永除兼賤役名色之地而其中禁衛營屯募軍名色旣是良役實摠中汰減者又無備局之知委節目而自下之變爲牙兵依舊仍存者專由於外邑之怯於京營不敢汰減一從良役實摠別軍中條件爲先汰充於他軍保至於富平豐德瑞山等邑移來軍兵當初移送旣由該邑之軍弊而軍兵之額多爲弊處則移送他道以分民力自是應行之例而目今原州之爲弊反甚於年前富平等三邑富平砲保一名豐德步兵六名瑞山騎兵三名還送各該邑歙谷移來步兵二十名依年前京畿麻田例參量分送於道內列邑事竝請令廟堂稟旨分付矣原州軍額之弊至於此極今者道臣一準良役實摠已有所釐正其中屯募軍之變爲牙兵尤極怪駭汰充於他軍保者誠爲得宜而至於富平豐德瑞山歙谷四邑軍丁之移來者道臣纔經畿藩保無兩邑之軍弊湖西內浦亦似不至如原州之甚則今者還送之請不是異事且移來額數不至夥多富平砲保一名豐德步兵六名瑞山騎兵三名還送于各該邑事依狀請施行措辭行會于京畿忠淸兩道歙谷二十名步兵則道內列邑分力擔當事亦爲許施使之均排酌定俾無祛弊生弊之患擧行後形止各卽狀聞之意一體分付于三道道臣處何如傳曰允原州砲保旣命復舊純錢則在原民可以紓力富平一名之還送旣有移疾之嫌亦涉偏重之歎置之其餘騎步九名移屬不但爲弊若於該邑抄出刊冊外保名則其所犯法必當夥然關東此弊之尤甚曾所宿聞自原州爲先釐正科外太濫之保名以此充代後狀聞事分付可也
정조 20년
韓晩裕以奉常寺都提調提調意啓曰祭享所用秋等中脯三百四十貼今八月二十四日畢造而所入牛隻爲三十六首矣進上看品中脯二貼依定式封進之意敢啓傳曰知道
정조 20년
韓晩裕以承文院都提調意啓曰今此謝恩兼冬至使齎去方物當爲前期磨鍊措備入送矣取見今春出來禮部咨文則昨年進賀使三起方物准抵下次正貢此後各國惟照年例具表齎貢毋庸添備貢物於太上皇帝皇帝前作兩分呈進事欽奉勅旨爲辭年例三節方物旣已移准則今番使行只當以頒詔賜物謝恩方物一起齎去而聖節之月日各異與正至不同雖有毋庸添備之勅旨只送單起終欠完備以謝恩一起聖節一起磨鍊分付該曹使之備送聖節一起呈進與否令使臣臨時觀勢擧行表咨文亦依此撰出何如傳曰允
정조 20년
李祖承以義禁府言啓曰慶尙前左水使沈鑏定配事承傳啓下矣沈鑏黃海道遂安郡定配而時在任所云以承傳內辭意具罪目依例發遣府書吏交龜後自任所執捉仍令押送配所何如傳曰允
정조 20년
吏曹啓目粘連云云齊陵令沈景文厚陵令李顯祿敬陵參奉徐有敎宣陵直長李春英靖陵直長愼師浚明陵別檢鄭馦竝減仕三十日爲白乎旀奉陵直長孟賢大康陵參奉南復來孝陵別檢邊景鵬崇陵別檢趙恒存雖有論報之別不卽修改之罪在所難免亦爲一體減仕三十日是白遣奏御文字何等審愼則今此京畿監司金文淳狀啓中孝陵別檢邊景鵬之景字以慶字誤啓事甚未安推考何如判付啓依回啓施行爲旀其中論報之齋郞罪不專在於渠輩亦只分等只減十日之仕不卽許施之該堂越俸一等至於畿伯前此筵席面飭丁寧則前人之事後人寧或不聞知而初不看作己任致有摘奸時執頉畿伯豈非前伯之罪人而諸官亦豈非林秉遠之下風乎當該道臣越俸三等此後申加嚴飭一依前道伯例雖於一張瓦一片石之容手措備往復度支躬飭齋郞須卽從便修葺更勿以執頉現發於承宣奉審之行爲旀今秋未及奉審是在東西道九陵寢當於十月間別遣承宣奉審預令知悉莫或犯科事分付爲旀若此則秋巡不爲而都試自當竝行於來春行部之時竝以此意分付諸道爲良如敎
정조 20년
丙辰八月二十五日卯時上御誠正閣藥房入診入侍時提調沈頤之副提調李冕膺假注書李弘謙記事官金景煥記注官金良倜檢校待敎沈象奎以次進伏訖頤之曰近日日氣乍涼聖體若可上曰近日生涼後寢睡安穩矣頤之曰王大妃殿氣候何如上曰一樣矣頤之曰惠慶宮氣候何如上曰一樣矣上曰刑者樂之反也在聖人制治之道不得不交須竝行也而近來則刑政不用無得以宣鬱導和故氣亦往往煩鬱是可悶也近以尹顯大事言之其父守晩聞直閣力挽之言而果有息壤之證矣其子則不從其父之言而如是跳踉甘歸不率敎之罪所謂士論者亦有如此無倫亂常之事乎事有小事而有大焉有大事而有小焉者此輩之生心容喙關係不小大悖倫常則刑政之用不於此輩而何蓋近來蠅營區區之徒惟利勢之是循則士論亦何從出乎此必昨年權裕疏以後餘機之尙存而然今世若有一分知畏者則豈如是也予有太阿不鈍雖蚊蠅之微亦足以腥血矣頤之曰此輩所爲各自背馳自不知倫常之悖極可痛駭也上曰聞李城輔名以山林而今其言曰當初竝享之說誤認以上意所在而發說云夫士論自士論今以上意二字藉口者是豈成說乎所謂山林之言不當如是矣頤之曰醫官旣待令入診何如上曰置之可也上曰禮房承旨入侍出榻敎又命書榻敎曰右副承旨入侍賤臣承命出傳與禮房承旨韓晩裕右副承旨鄭尙愚偕入進伏上曰大臣以陵役修改事何日出去乎頤之曰明日發行云矣命頤之先退上敎晩裕曰奉常寺進供脯數當取其陰數必以二十四二十六之數爲之事分付可也承旨自南原歸後予初見矣果於南邑在時能長詩格多看朱書否晩裕曰以邑務未暇看做也上曰寶城郡守入侍賤臣承命出傳與寶城郡守尹敬喆偕入進伏命奏職姓名敬喆進奏職姓名上曰爾年幾許敬喆曰年五十矣上曰曾經幾處外任敬喆曰曾爲草溪郡守也上曰寶城難治故以汝特除汝其着意爲治期於蘇弊可也仍命明日辭朝命退諸臣以次退出
정조 20년
丙辰八月二十五日辰時上御重熙堂同副承旨入侍時同副承旨魚用謙假注書李弘謙記事官金景煥記注官金良倜以次進伏訖上命書傳敎曰同副承旨許遞前望單子入之待下批牌招察任仍命退承史以次退出
정조 20년
丙辰八月二十五日午時上御誠正閣稟事堂上入侍時行左承旨李祖承假注書李弘謙記事官金景煥記注官金良倜兵曹判書鄭好仁有司堂上沈頤之行禮曹判書閔鍾顯刑曹判書尹師國戶曹判書李時秀以次進伏訖上曰卿等進前稟事可也好仁曰軍職祿卽三百十六窠而敎官監役惠郞宣傳官五衛將及醫官錄事畫員檢律等依法典應付人員竝付則餘窠只是一百三十餘窠也近年以來卿宰及堂上堂下侍從無非實軍銜以此一百三十餘窠實無分排之道在外人員雖皆拔之亦患不足誠甚可悶矣百爾思量他無變通之道武臣堂上試射錄卽五十窠而十五矢以上付錄之故應射人員若多年老不能善射則多般弄奸必滿於十五矢而後已奸僞之漸長孰甚於此乎其在釐正之道不可一任其奸習五十窠減作四十窠則奸竇不禁而自止祿窠稍優庶有分排之道以此定式何如上曰容奸之習在所洞禁本有之窠何可減之乎出擧條上曰渠輩祿窠何遽減十卿在本曹頒祿一款自當善處必無苟艱之患矣頤之曰使行隔月方物當依前例擧行而大臣方有所愼姑無造朝之期凡節何以爲之乎上曰自承文院草記可也六器方物入去近來有例否時秀曰近來未聞也而紙卷所入爲一萬二千餘卷矣上曰紙卷年年如是入去則非但物力之難應其輸去時百姓之弊亦不可不念前例詳考爲之可也時秀曰向因長淵縣所在宣禧宮堰畓修築之役本曹上納錢中有推移取用者不可不給代而本道谷山府庚戌春因穀簿之不足有關西小米二千五百石關東太五百石移轉之事此穀係是待豐還報者與本道元穀有異自庚戌至今年耗條中準此數區劃充報似好故敢此仰達矣上曰依爲之出擧條命頤之先退上曰左副承旨入侍賤臣承命出傳與左副承旨李肇源進伏鍾顯曰卽見江原監司徐有防狀啓則以爲道內金剛山表訓寺重修時助給穀物今方區劃而本道穀簿不敷有難多數取用依年前長安楡岾神溪寺例空名僧帖限二百五十張請蒙頒下以爲助用工役之地矣本寺修葺之役磨鍊物力則其所容入旣曰比他寺懸殊依狀請以空名僧帖二百五十張自吏曹成給無論本道他道從速分排區處未寒前一齊措辦待開春申飭畢役後狀聞之意亦爲分付何如上曰依爲之出擧條鍾顯曰驪州神勒寺卽英陵造泡之所旣有所重而本寺以千年名刹聞於國中不但江山之勝亦多前人舊跡之不可磨滅者而近來梵宇傾頹僧徒殘敗實有空虛之慮故自臣曹今方成給勸善文使之鳩財修葺而事鉅力綿恐難完役分付該道道臣各別顧護申飭重修俾有改觀之效恐好故敢此仰達矣上曰依爲之東伯所請中五十張移給畿伯使之修葺可也出擧條鍾顯曰北道陵殿續誌令已修正淨瀉草本矣仰備乙覽之後當爲完本故敢此仰達矣上曰明日入啓待啓下印出可也出擧條鍾顯曰毓祥宮展拜爲之事旣承下敎矣日字以何間推擇以入乎上曰來月旬前後擇入可也出擧條上曰卿明日進去齊陵陵役而領敦寧亦進去乎鍾顯曰然矣師國曰向以監察茶時命牌事有憲府書吏照律之命矣事係極律而原其本事則似不無究覈者憲吏之所供極涉可疑院隷之呼望亦旣未審有不可造次斷決於係關一律之獄故敢此仰達矣上曰獄情難測以院隷之豪悍何惡不施當初院啓安知非院隷作奸之所爲乎然此是一律則其所取服亦難期必如卽自服不惟特貸一律竝與次律而付之無知妄作之科卿於過齋後呼望院隷其時參聽諸隷一竝捉致嚴問取服可也出擧條上敎師國曰卿自東伯歸後予非釋卿卿必欲不仕者抑何事也仍命先退上曰向聞右相之愼用桂支之屬云故予於日前勸用柴芩矣果有效云極可幸耳仍命退諸臣以次退出
정조 20년
行都承旨黃昇源坐行左承旨李祖承坐右承旨金翰東坐直左副承旨李肇源坐右副承旨鄭尙愚坐同副承旨韓用龜坐直注書柳遠鳴病一員未差假注書洪奭周仕直李弘謙仕事變假注書洪宅柱仕
정조 20년
金翰東啓曰大司憲宋煥箕持平金壽祖鄭宗魯在外執義朴瑞源掌令朱重翁金孝秀呈辭監察茶時之意敢啓傳曰知道
정조 20년
傳于李肇源曰領敦寧入侍
정조 20년
傳于李肇源曰禮曹堂上入侍
정조 20년
傳于李祖承曰有司堂上入侍
정조 20년
黃昇源啓曰右承旨李益運今日不爲仕進卽爲牌招何如傳曰許遞與未差之代前望單子入之待下批牌招察任
정조 20년
承旨前望單子入之黃昇源韓用龜金翰東落點
정조 20년
吏曹口傳政事以閔榮祖爲徽陵別檢禹載岳爲徽陵參奉
정조 20년
傳于李祖承曰明日路由館峴展拜景慕宮該房知悉
정조 20년
以慶尙監司李泰永狀啓薦新進上石榴節序差晩成熟尙遲限內不得封進惶恐待罪事傳于韓用龜曰勿待罪事回諭
정조 20년
韓晩裕以司饔院監膳提調意啓曰慶尙道九月朔進上今日來到看品則各殿宮所封物種中早紅柿子合爲五百七十箇內破傷爲一百十五箇之多莫重進上不敢循例捧入爲先退送使之改備封進而其在事體萬萬驚駭當該封進官罷職該道臣亦難免不能檢飭之失從重推考領來陪持人令攸司科治何如傳曰向下禮曹之特敎卿等獨不聞之乎知而犯科違令也不知亦罪此草記呈納郞廳拿處當該提擧罷職幺麽早紅封進之事前期之下敎不能遵行命令何所信乎當該捧納承旨亦爲罷職該院下吏竝令該曹嚴杖取服後草記可也